M. Hort, poslanec: (2004-09-23):
Tento zákon, ktorý priamo súvisí s fiškálnou decentralizáciou, ktorý ju takpovediac reprezentuje vo vzťahu k rozdeleniu príjmovej časti štátneho rozpočtu v prospech územnej samosprávy, sa týmto pozmeňujúcim návrhom mení, mení sa takpovediac v prospech spravodlivého určenia výnosu týchto daní, týkajúceho sa predovšetkým predškolských zariadení a školských zariadení a týkajúceho sa základných umelecký škôl. Pretože niektorí kolegovia poslanci a poslankyne pri rozprave k tomuto návrhu zákona reagovali na vládny návrh, respektívne na to, čo sa objavilo v spoločnej správe, chcel by som ich pozornosť uprieť na tento pozmeňujúci návrh, ktorý mnohé z tých výhrad, ktoré zazneli z úst opozičných poslancov, vyvracia s tým, že ich dokonca rieši v zmysle toho, na čo upozorňovali kolegovia z opozície. Boli sme aj my veľakrát atakovaní predstaviteľmi základných umeleckých škôl, reprezentantmi základných umeleckých škôl, ale aj niektorými predstaviteľmi ZMOS-u, že napriek dobrej snahe pojať fiškálnu decentralizáciu moderne, sú ešte niektoré momenty, na ktoré by bolo možné prijať takzvané prechodné obdobie, kedy by sa ten príjem, ktorý bude z podielových daní a mal by byť určený en bloc do všetkých miest a obcí, mal prerozdeliť podľa nejakého iného kľúča ako podľa matriky. Prijali sme na jednom zasadnutí, ktoré skončilo v podstate až dnes ráno, tento pozmeňujúci návrh s tým, že považujeme ho za to najoptimálnejšie možné riešenie toho, aby peniaze išli za žiakom vo vzťahu aj k základným umeleckým školám, aj k školským zariadeniam. Čiže to, čo upozorňovala pani kolegyňa Mušková, ale aj pani kolegyňa Tóthová, ale aj pán kolega Čaplovič, je už dnes v tomto pozmeňujúcom návrhu vyriešené, pretože nesiahame do originálnych kompetencií územnej samosprávy, to znamená ani do originálnych kompetencií miest a obcí, ani do originálnych kompetencií vyšších územných celkov. Ale prihliadame pri návrhu tohto pozmeňujúceho návrhu vo vzťahu k tomuto zákonu, aby peniaze už z daňových úradov na základe podielu na dani z príjmu fyzických osôb zo závislej činnosti išli tam, kde sú dnes deti v týchto školských zariadeniach a kde sú dnes deti v základných umeleckých školách. Čiže každý starosta a primátor, ktorý prevádzkuje dnes základnú umeleckú školu a dostane ju do vienka, ktorý má na starosti jedáleň, ktorý má na starosti internát, ktorý má na starosti materskú škôlku, tak dnes spravodlivo na základe tohto pozmeňujúceho návrhu dostane podiel na dani na rozdiel od toho, ktorý takéto zariadenia neprevádzkuje. Žiadam vás o pozornosť vo vzťahu k tomuto pozmeňujúcemu návrhu, lebo tie výhrady, ktoré ste spomínali, sú týmto odstránené. Ja by som chcel z tohto miesta poďakovať zástupcom ministerstva financií, ministerstva školstva a ministerstva práce a sociálnych vecí, ktorí napriek tomu, že už bol šibeničný termín, sa dokázali ešte zmobilizovať a tieto výhrady, ktoré boli zrejme oprávnené, predpokladám, že niekedy možno o 5, o 10 rokov už to nebude treba, lebo budeme všetci spoločne viac veriť predstaviteľom samosprávy, že aj tieto tzv. nadstavbové činnosti budú v ich takej istej pozornosti ako všetky obligatórne činnosti, že to nebude potrebné. Ale na toto obdobie, ktoré je pred nami, je tento pozmeňujúci návrh riešením tohto citlivého stavu a myslím, že je to dobrá správa pre všetkých, ktorým záleží na tom, aby aj táto nadstavba, ktorú reprezentujú základné umelecké školy a ostatné zariadenia, mohla byť zachovaná. Pritom však podotýkam, že nesiahame na právomoci územnej samosprávy v tom, kde tieto peniaze použiť. Čiže ak by sa našiel naozaj niektorý nehodný starosta, o čom ja dosť vážne pochybujem, ktorý dostane účelovo určené prostriedky na tieto činnosti, tak iba na ňom a na obecnom zastupiteľstve bude záležať, ak ich použije na niečo iné. A v takom prípade už nebude vinný štát, ktorý nastavil zle tieto mechanizmy, ale už tí, ktorým na zachovaní tejto nadstavby, ktorá je veľmi dobre vybudovaná a ktorá má svoj zmysel a kompetenciu v našom systéme školstva, aby táto nadstavba bola zachovaná. Dovoľte mi ešte v krátkosti reagovať na tri momenty. Čiže odpovedáme týmto aj kolegovi Čaplovičovi a upozorňujem ho na to, aby nebol takpovediac, aby nemal obavy, že by k takému niečomu, na čo upozorňoval, mohlo dôjsť. A verím, že tento návrh spolu aj s ostatnými kolegami z poslaneckého klubu Smeru podporí. Chcel by som reagovať ešte na kolegu Šulaja a na ďalších, ktorí tu navrhovali, bola to aj pani kolegyňa Tóthová, aby tie koeficienty, o ktorých sa hovorí, že budú predmetom vládneho nariadenia, aby sa dostali do zákona. Predpokladám, že asi všetci dôverujeme reprezentantom Združenia miest a obcí Slovenska, ale aj reprezentantom vyšších územných celkov, ktorí po dlhotýždňových a mesačných a niekoľkonásobných rokovaniach s ministerstvom financií dospeli k tomu, čo už je dnes možné považovať za dohodu. Ak by sme dnes toto dali do zákona, tak nebudeme veriť možnej dohode medzi predstaviteľmi exekutívy a medzi predstaviteľmi týchto reprezentatívnych združení územnej samosprávy, ale predovšetkým mohli by sme urobiť jednu vážnu chybu. Nechce sa to dávať dnes do zákona preto, lebo tiež potrebujeme pri takej vážnej reforme, ako je reforma verejných financií vo vzťahu k fiškálnej decentralizácii, určité prechodné obdobie, aby sa dali vychytať všetky možné nedostatky, ktoré pri nastavovaní tohto systému v každej krajine sú vo vzťahu k decentralizácii považované ako za najťažšiu úlohu. Čiže ak dnes navrhujeme, aby to, čomu sa hovorí koeficienty, neboli v zákone, ale aby to bolo vo vládnom nariadení, tak ak vychádzame z toho, že existuje akýsi stupeň dôvery medzi exekutívou a týmito reprezentatívnymi združeniami, tak dôvod, prečo to tam je, je len preto, aby sme nemuseli pri všetkom tom, čo môže priniesť život a čo sa ukáže ako nedokonalé a čo sa dá zlepšiť, vstupovať do zákona a riešiť to tu na pôde Národnej rady. Myslím si, že bez ohľadu na to, či sme opozícia alebo koalícia, tak s takýmto vysvetlením a zdôvodnením sa vieme stotožniť. Som presvedčený po tom, čo som – a viete, že v ZMOS-e aj vo VÚC-kach, a zvlášť vo VÚC-kach, nie sú reprezentanti koalície vo väčšine. Napriek tomu k takejto dohode došlo a je to nadštandardná dohoda oproti predchádzajúcim rokom vo vzťahu k tomu, čomu sa hovorí návrh štátneho rozpočtu, a toto súvisí s návrhom štátneho rozpočtu. No a ešte jednu poznámku. Ak sme sa tu trápili ix, už dnes môžem povedať, rokov, aby sme sa priblížili k tomu, čo je fiškálna decentralizácia, tak to, keď sa prvýkrát začalo diskutovať o problematike základných umeleckých škôl, o problematike školských zariadení, bolo definované aj zo strany ministerstva školstva ako možnosť vrátiť toho do tzv. prenesených kompetencií štátnej správy. Boli by sme urobili naozaj vážny krok dozadu, boli by sme prejavili určitú nedôveru voči predstaviteľom samospráv, ale tým, že sme toto napravili takýmto spôsobom, tak nesiahame na kompetencie samospráv, aby finančné prostriedky, ktoré, podotýkam, spravodlivo prídu do toho konkrétneho mesta, do tej konkrétnej obce, aby si ony potom s nimi naložili v súlade so subsidiaritou a decentralizáciou kompetencií a so samosprávnymi originálnymi kompetenciami, na ktoré týmto nesiahame. Jediné, čo sa z toho balíka takmer 33 mld. vyňalo a vrátilo sa do preneseného výkonu štátnej správy, tak sú práve školské zariadenia neštátneho typu, ale to tvorí iba balík 301 miliónov. A tu sme sa všetci dokázali zhodnúť, že toto nepovažujeme za krok späť, ale že to považujeme v prechodnom období za ochranu týchto zariadení. Predpokladám, že aj túto časť pozmeňujúceho návrhu – tak ako ho predniesol pán Horák, je to pozmeňujúci návrh širokého spektra skupiny poslancov – podporíte. No a ešte by som si dovolil, keďže je tu pán kolega Mikloško, aj keď už to nesúvisí s týmto zákonom, rozumiem jeho pozmeňujúcemu návrhu vo vzťahu k tomu, že je to človek, ktorý už prežil niečo v parlamente, a že by bol asi rád, aby sme sa vrátili do niečoho, keď rozpočet Národnej rady, ak nebude rozpočet republiky schválený v Národnej rade, aby sa išlo podľa takého rozpočtu, ktorý už niekedy v Národnej rade schválený bol. Ja len upozorňujem všetkých, ktorí o sedemnástej sa budeme musieť k tomuto vyjadriť hlasovaním, že rok 2004 a jeho príprava na rok 2005 je niečo, čo je trošku iného rangu. A ak by sme pristúpili na jeho pozmeňujúci návrh, tak to všetko, čo je dnes napočítané v rozpočte roku 2005, je takpovediac trošku znehodnotené, lebo jednotlivé kapitoly jednotlivých rezortov, ale aj vzťah k tomu, čo sú peniaze z Európskej únie, by sme trošku zdegradovali. Verím, že nebude potrebné ani jedno, ani druhé. Ale keby k tomu malo dôjsť, tak potom by som žiadal v tomto prípade o zváženie aj týchto atribútov a týchto skutočností. Ďakujem vám za pozornosť.